Дэйвід Бэкгэм

**Дэ́йвід Ро́бэрт Джо́зэф Бэ́кгэм** (;  2 траўня 1975 году, Лёндан, Ангельшчына) — былы ангельскі футбаліст, гуляў на пазыцыі паўабаронцы. На працягу кар’еры выступаў за клубы «Манчэстэр Юнайтэд», «Прэстан Норт Энд», «Рэал», «Мілян» і «Пары Сэн-Жэрмэн», а таксама абараняў колеры зборнай Ангельшчыны, у якой ён зьяўляецца рэкардсмэнам па ліку згуляных матчаў сярод палявых гульцоў. Асабліва вядомы сваімі высокімі навыкамі выкананьня стандартаў і штрафных удараў. У 2011 годзе быў прызнаны самым высокааплатным футбалістам сьвету.

Футбольная кар’ера Бэкгэма пачалася пасьля падпісаньня прафэсійнага кантракту з «Манчэстэр Юнайтэд» у якім ён дэбютаваў у 1992 годзе ў веку 17 гадоў. Бэкгэм выйграў з «Манчэстэр Юнайтэд» 6-чэмпіёнскіх тытулаў Прэм’ер-лігі, двойчы Кубак Ангельшчыны і аднойчы Лігу чэмпіёнаў. У 2003 годзе ён перайшоў у «Рэал Мадрыд», у якім выступаў на працягу чатырох сэзонаў, выйграўшы чэмпіянат Гішпаніі ў сваім апошнім сэзоне ў камандзе. У студзені 2007 году Бэкгэм падпісаў з клюбам МЛС «Лос-Анджэлес Гэлаксі» пяцігадовы кантракт на суму 32,5 млн даляраў. Зьяўляючыся гульцом «Гэлаксі» Бэкгэм выступаў за італьянскі «Мілян» на правах арэнды ў 2009 і 2010 гадох.

## Кар’ера
### Клюбная
Калі хлопцу споўнілася 13 гадоў, яго запрасілі ў юнацкія акадэміі знакамітых лёнданскіх клюбаў, сярод якіх мацнейшымі былі «Арсэнал» і «Тотэнгэм». Юнак абраў апошні клюб. Да таго часу ён ужо гуляў за дзіцячыя каманды акругі Эсэкс.

Неўзабаве ён склаў папярэдні кантракт з «Манчэстэр Юнайтэд». Паводле ўгоды ён мусіў два гады адбыць шкаляром, а потым два гады правучыцца ў моладзевай акадэміі «Манчэстэр Юнайтэд» і, нарэшце, займець 2-гадовы прафэсійны кантракт з клюбам. Ён наведваў акадэмію манчэстэрскага клюбу зь веку 15 гадоў і ў 1992 годзе выйграў з камандай моладзевы Кубак Ангельшчыны, які Манчэстэр ня браў 28 гадоў. Сам Бэкгэм вызначыўся голам у другім фінальным матчы супраць «Крыстал Пэлас». У верасьні таго ж году ён упершыню згуляў за асноўную каманду «Манчэстэр Юнайтэд», замяніўшы Андрэя Канчэльскіса ў матчы Кубка лігі супраць «Брайтану».

Па дэбюце Бэкгэм доўга не трапляў у асноўны склад. У сэзоне 1994—1995 гадоў ён гуляў на правах арэнды ў складзе «Прэстану», а вярнуўшыся ў Манчэстэр, упершыню згуляў у матчы чэмпіянату Ангельшчыны 2 красавіка 1995 году ў матчы супраць «Лідс Юнайтэд» (0:0). Лета 1995 году стала пераломным для клюбу. Алекс Фэрг’юсан прадаў трох ключавых гульцоў каманды, як то Пола Інса, Марка Г’юза і Андрэя Канчэльскіса, усклаўшы больш адказнасьці на маладых гульцоў клюбу, сярод якіх быў Бэкгэм, а таксама Нікі Бат і Раян Гігс. Аднак, пасьля некалькіх крыўдных паразаў каманда выбыла з гонкі за чэмпіёнскі тытул і ў студзені адставала ад «Ньюкаслу» на 12 пунктаў. Але другая палова сэзону была нашмат лепшай, то бок «чырвоныя д'яблы» занялі першае месца ў чэмпіянаце і здабылі Кубак Ангельшчыны. Бэкгэм згуляў 33 гульні ў чэмпіянаце краіны і забіў 7 галоў.

У сэзоне 1998—1999 гадоў каманда, усё яшчэ ачоленая Фэрг’юсанам, мела моцную і якасную гульню. У выдатнай форме былі ўсё лідэры каманды, у тым ліку і сам Бэкгэм. «Манчэстэр Юнайтэд» зрабіў трэбл, то бок займеў тры трафэі цягам аднаго сэзону. Да перамогі ў Прэм’ер-лізе і Кубку Ангельшчыны дадаўся самы прэстыжны эўрапейскі трафэй — Кубак чэмпіёнаў. Пры гэтым ангельцы ў фінале зь мюнхэнскай «Баварыі» зрабілі цуд. Нямецкі клюб адкрыў лік на 6-й хвіліне і ўтрымліваў перавагу наступныя 84 хвіліны, то бок да канца асноўнага часу. На першай хвіліне дадатковага часу Дэйвід Бэкгэм выканаў кутні, а па шэрагу рыкашэтаў Тэдзі Шэрынггэм ураўнаў лік. Яшчэ празь дзьве хвіліны ангельцы зьдзейсьнілі неверагоднае, то бок пасьля чарговай падачы кутняга Бэкгэмам вырашальны гол забіў Уле-Гунар Сульшэр. У гэтым залатым складзе Бэкгэм уважаўся адной з самых вялікіх зорак, а паводле апытаньня на «Залаты мяч» ён быў другім пасьля ўсіх футбалістаў сьвету пасьля Рывалду. Праз год «Манчэстэр Юнайтэд» зноў стаў пераможцам Прэм’ер-лігі. У тым сэзоне Бэкгэм забіў 6 галоў. У 2001 годзе «чырвоныя д’яблы» трэці раз запар сталі ўладальнікамі залатых мэдалёў айчыннага першынства.

Такая ідылія была сапсаваная стратай даверу з боку галоўнага трэнэра пасьля паразы 15 лютага 2003 году. У важкай гульні Кубка Ангельшчыны супраць «Арсэналу» (0:2) Фэрг’юсан нібыта кінуў у Бэкгэма буцай і пашкодзіў ягонае левае брыво. Прынамсі, глыбокая рана была бачная доўгі час. У чвэрцьфінале Лігі чэмпіёнаў 2002—2003 гадоў «Манчэстэр Юнайтэд» сустрэўся з мадрыдзкім «Рэалам». Гасьцявая параза зь лікам 1:3 пакінула ангельцам шанец адгуляцца ў матчы ў адказ, але Бэкгэм пачаў матч на лаўцы запасных. Саступаючы зь лікам 2:3, ён двойчы забіў і прынёс камандзе перамогу зь лікам 4:3, але паводле падсумаваньня двубою гішпанцы ўсё роўна прасунуліся далей.

Калі набліжалася трансфэрнае акно лета 2003 году, «Манчэстэр Юнайтэд», здавалася, імкнуўся прадаць Бэкгэма ў «Барсэлёну», і абодва клюбы нават абвесьцілі, што яны дасягнулі згоды аб пераходзе Бэкгэма, але замест гэтага ён далучыўся да дзейнага чэмпіёна Гішпаніі «Рэалу» за 37 мільёнаў эўра паводле кантракту на чатыры гады. Бэкгэм быў апошнім падпісаньнем у эпоху Галяктыкас сусьветных зорак, якіх штолета падпісваў прэзыдэнт клюбу Флярэнтына Пэрэс. Гэтая навіна стала моцным ударам для новаабранага прэзыдэнта «Барсэлёны» Жаана Ляпорты, які большую частку сваёй прэзыдэнцкай кампаніі грунтаваў на падпісаньні кантракту з Бэкгэмам.

Пераход у мадрыдзкі «Рэал» быў абвешчаны ў сярэдзіне чэрвеня і афіцыйна завершаны 1 ліпеня 2003 году, зрабіўшы Бэкгэма трэцім ангельцам, які гуляў за клюб, пасля Лоры Канінггэма і Стыва Макманамана, апошняга зь якіх ён зьмяніў на пазыцыі. Пасьля пасьпяховага мэдычнага абсьледаваньня 2 ліпеня Бэкгэм быў прадстаўлены перад 500 акрэдытаванымі журналістамі з 25 краінаў на баскетбольнай пляцоўцы клюбу, дзе яму перадаў знакамітую кашулю сьметанковага колеру былы гулец «Рэалу» легендарны Альфрэда Дзі Стэфана. Бэкгэм звычайна меў кашулі зь сёмым нумарам, але ён ужо быў заняты ў «Рэале» Раулем. З гэтае прычыны паўабаронца ўзяў сабе 23-і нумар, спаслаўшыся на сваё захапленьне баскетбалістам Майклам Джорданам, які таксама звычайна гуляў пад гэтым нумарам.

За тыдзень да прэзэнтацыі Бэкгэма «Рэал» прызначыў Карлуша Кейруша новым галоўным трэнэрам каманды. Папярэдні сэзон гэты адмысловец працаваў у якасьці памочніка Фэрг’юсана ў «Манчэстэр Юнайтэд». У канцы ліпеня 2003 году клюб выправіўся ў тур на Далёкі Ўсход у рамках перадсэзоннай падрыхтоўкі, а таксама каб зарабіць на велізарнай маркетынгавай кампаніі Бэкгэма ў Азіі, дзе ён карыстаўся велізарнай папулярнасьцю. Параўноўваючы ягоны прыём па прыбыцьці ў аэрапорт Куньмін на поўдні Кітаю зь бітламаніяй, Marca выпусьціла газэту з загалоўкам *«Бэкгэмаманія ў Кітаі»*. Каманда згуляла сустрэчы ў Пэкіне, Ганконгу, Токіё і Бангкоку.

У мадрыдзкай камандзе выніковасьць гульца значна зьнізілася, і клюб прайграваў канкурэнцыю ва ўнутранай арэне «Барсэлёне». За ўсе чатыры гады ў «Рэале» ён толькі аднойчы стаў чэмпіёнам Гішпаніі ў 2007 годзе і здабыў адзіны Супэркубак Гішпаніі. Але за той жа час клюбу здолеў няблага зарабіць на кашулях і сувэнірах, павязаных з футбалістам, ва ўсім сьвеце на суму блізу 440 мільёнаў эўра. Прысутнасьць Бэкгэма ў складзе шмат у чым сталася прычынай папулярнасьці «Рэалу».

Апошні раз ангелец выступаў у складзе «сьметанковых» у сэзоне 2006—2007 гадоў, калі новым галоўным трэнэрам мадрыдзкага «Рэалу» быў прызначаны славуты сваёй дысцыплінаванасьцю Фабіё Капэльлё. Канфлікт паміж ім і Бэкгэмам адбыўся ў студзені 2007 году, калі ангелец ужо склаў працоўную ўгоду з амэрыканскім клюбам «Лос-Анджэлес Гэлаксі». Капэльлё крытыкаваў гульца за тое, што падчас важных матчаў ён клапаціўся толькі пра свае інтарэсы і практычна не ставіў паўабаронцу ў склад каля месяца. Але тады каманда гуляла гэтак слаба, што нават давялося выпусьціць на пляцоўку Бэкгэма. Ангелец адзначыўся голам ў браму «Рэалу Сасьедаду» ў першай гульні пасьля вымушанага перапынку. У чэрвені 2007 году ён стаў чэмпіёнам краіны, а ў канцы таго ж месяца пераехаў у ЗША, дзе 21 чэрвеня правёў першую гульню за новы клюб.

У канцы 2008 году Бэкгэм пастанавіў сабе вярнуцца ў Эўропу, перш за ўсё, каб падтрымліваць форму і статус гульца асноўнага складу. 30 кастрычніка 2008 году «Мілян» абвесьціў аб заплянаваным на 7 студзеня 2009 году пераходе футбаліста на правах арэнды. Пры гэтым сам гулец, спыніўшы магчымыя чуткі, адзначыў, што вяртаньне ў Эўропу не азначае намер пакінуць амэрыканскі клюб.

### Міжнародная

Першае зьяўленьне Бэкгэма ў кашулі нацыянальнай зборнай Ангельшчыны адбылося 1 верасьня 1996 году ў адборачным матчы да чэмпіянату сьвету 1998 году супраць Малдовы.

Ангельшчына тады кваліфікавалася на чэмпіянат сьвету 1998 году, але паўабаронца не заўсёды трапляў у стартавы склад Глена Годла. На чэмпіянаце сьвету ён не гуляў у першых двух матчах, але зьявіўся ў заключным матчы групавога этапу супраць зборнай Калюмбіі, дзе адзначыўся сваім першым голам за зборную, бліскуча паклаўшы мяч у браму, перакінуўшы яго цераз мур падчас выкананьня штрафнога ўдара. У 1/8 фіналу каманда саступіла зборнай Аргентыны, а ў пачатку другога тайму Бэкгэм паддаўся на правакацыю Дыега Сымэонэ і наўмысна ўдарыў яго нагой, за што адразу ж атрымаў чырвоную картку і пакінуў поле. Большасьць з СМІ зрабілі юнака галоўным вінаватым за ягоны недысцыплінаванасьць у вырашальнай гульні. Некаторы час пасля гэтага на выязных гульнях за «Манчэстэр Юнайтэд» трыбуны сустракалі яго сьвістам, а ля дома часта былі журналісты.

Пасьля катастрафічнага чэмпіянату Эўропы 2000 году, дзе зборнай Ангельшчыны нават ня выйшла з групавога этапу, у лістападзе новапрызначаны трэнэр «ільвоў» Пітэр Тэйлар прызначыў Бэкгэма капітанам зборнай. Дзякуючы голу Бэкгэма ў браму зборнай Грэцыі, зборная напрамкі кваліфікавалася на чэмпіянат сьвету 2002 году.

## Дасягненьні
**«Манчэстэр Юнайтэд»**:
* Чэмпіён Ангельшчыны: 1996, 1997, 1999, 2000, 2001, 2003
* Уладальнік Кубка Ангельшчыны: 1996, 1999
* Пераможца Лігі чэмпіёнаў: 1999
* Уладальнік Супэркубка Ангельшчыны: 1996, 1997

**«Рэал»**:
* Чэмпіён Гішпаніі: 2007
* Уладальнік Супэркубка Гішпаніі: 2003

**«Лос-Анджэлес Гэлаксі»**:
* Уладальнік Кубка МЛС: 2011, 2012

**ПСЖ**:
* Чэмпіён Францыі: 2013

## Асабістае жыцьцё

У 1997 годзе Бэкгэм пачаў заляцацца да Вікторыі Адамз пасьля таго, як яна наведала матч «Манчэстэр Юнайтэд». Яна была вядомая як аднай з выканаўцаў поп-гурта Spice Girls, адной з найлепшых брытанскіх папулярных гуртоў таго часу. Каманда Бэкгэма таксама карысталася вялікім посьпехам. Іхныя стасункі імгненна прыцягнулі вялікую ўвагу СМІ. Ён зрабіў ёй прапанову 24 студзеня 1998 году ў рэстаране ў Чэзанце.

4 ліпеня 1999 году пара ўзяла шлюб у замку Латрэлстоўн у Ірляндыі. Партнэр Бэкгэма па камандзе Гэры Нэвіл быў ягоным паджанішнікам на вясельлі. Сродкі масавай інфармацыі не былі запрошаныя на цырымонію, бо Бэкгэмы склалі эксклюзіўную дамову з часопісам OK!, але газэты хутка змаглі атрымаць фатаграфіі з цырымоніі. У Дэйвіда і Вікторыі чацьвёра дзяцей, як то траіх сыноў Брукліна Джозэфа, Рамэо Джэймза, Круза Дэйвіда і дачку Гарпэр Сэвэн. Паведамлялася, што Элтан Джон і Дэйвід Фэрніш ёсьць хроснымі бацькамі Брукліна і Рамэо, а іхняй хроснай маці ёсьць Элізабэт Гэрлі. Круз і Гарпэр былі ахрышчаныя ў каталіцтве, а сярод іхных хросных бацькоў былі Эва Лангорыя і Марк Энтані.

У пачатку сваёй кар’еры ў «Манчэстэр Юнайтэд» Бэкгэм жыў у доме з чатырма спальнямі ва Ўорсьлі, які ён набыў беспасярэдне ў забудоўніка, калі яму было 20 гадоў у 1995 годзе . У 1999 годзе, неўзабаве па вясельлі, ён і Вікторыя ікупілі загарадны дом плошчай 10 гектараў у Сабрыджўорце ў графстве Гэртфардшыры, які СМІ назвалі Бэкінггэмскім палацам. Яны прадалі гэтую маёмасьць у 2014 годзе. Сям’я Бэкгэма на сёньня пражывае ў Бэвэрлі-Гілз у Каліфорніі.

## Бізнэс
Дэйвід Бэкгэм актыўна здымаецца ў рэклямах і розных часопісах пра моду. Таксама ён выпускае ўласную парфумэрыю і лінію адзеньня. У 2005 годзе Бэкгэм заснаваў футбольную школу свайго імя, якая працуе ў Лёндане і Лос-Анджэлесе. У канцы 2009 году было абвешчана, што абедзьве філіі будуць зачынены.

5 лютага 2014 году МЛС абвесьціла, што Бэкгэм рэалізаваў свой выбар на куплю каманды пашырэньня за 25 мільёнаў даляраў ЗША, якія ён атрымаў у рамках кантракту, падпісанага ім зь «Лос-Анджэлес Гэлаксі» ў 2007 годзе. Група ўласьнікаў на чале з Бэкгэмам першапачаткова спадзявалася, што каманда з Маямі пачне гуляць у лізе ў 2016 ці 2017 годзе. Пасьля затрымак з завяршэньнем дамовы наконт стадыёну ў студзені 2018 году стала вядома, што каманда пачне гуляць у 2020 годзе. Назва і герб каманды былі апублічаныя 5 верасьня, то бок новая каманда атрымала назву «Інтэр Маямі». Клюб дэбютаваў у МЛС 1 сакавіка 2020 году, зазнаўшы паразу ў гасьцях «Лос-Анджэлесу» зь лікам 1:0.

## Крыніцы

## Вонкавыя спасылкі
* Афіцыйны сайт гульца
* Акадэмія Дэйвіда Бэкгэма
* Профіль на сайце «Манчэстэр Юнайтэд»
* Профіль на сайце «Рэал Мадрыд»
* Профіль на сайце MLS

Катэгорыя:Ангельскія футбалісты